<classify> WAZIRI wa Nchi, Ofi si ya Waziri Mkuu Sera, Bunge, Kazi, Vijana, Ajira na wenye Ulemavu, Jenista Mhagama ametumia mahafali kutengeneza ajira 514 kwa ajili ya vijana wahitimu wa fani mbalimbali za ufundi.Jenista aliwatafutia ajira vijana hao mwishoni mwa wiki jijini Dodoma kwenye mahafali ya kwanza ya kuhitimu vijana 2,093 waliopata mafunzo ya mwaka mmoja chini ya ufadhili wa serikali kwenye vituo vya Don Bosco nchini. Aliwataka watendaji katika ofisi yake kwenda kutengeneza kanzidata kwa ajili ya vijana hao ili pale patakapohitajika mafundi basi wachukuliwe kutoka kwenye kumbukumbu hiyo ya wizara.Alimpongeza Ofisa Rasilimali Watu wa Kampuni ya 21 Century ya mjini Morogoro, Stephen Mlambiti ambaye aliahidi kutoa ajira 70 kwa ajili ya wahitimu hao za kushona nguo. Mkurugenzi wa Shirika la Don Bosco Afrika Mashariki lililoruhusu kuendesha mafunzo kwa ajili ya vijana hao nchini, Padri Simon Asira alisema vyuo vya Don Bosco nchini vilisajili vijana 3,440.Kati yao, vijana 547 waliishia njiani, vijana 3,093 ndio waliofanya mitihani na kati yao, 277 walifaulu mitihani hiyo na waliobaki 2,856 walifaulu mitihani. Meneja wa Mradi wa kufundisha vijana hao wanaoitwa Wanagenzi, Rosemary Terry alisema vijana hao walisajiliwa katika vituo sita vya Shinyanga 82, Moshi 80, Dar es Salaam katika vituo vya Oysterbay, Upanga na Temeke 1,090, Iringa 770, Dodoma 1,240 na Mafinga 180.Terry alisikitika kwamba katika usajili wa wanafunzi hao ambao walipangwa kuchukua aina 13 za mafunzo katika vyuo hivyo, asilimia 75 kati yao walikuwa wavulana na wasichana walikuwa asilimia 25 tu. Alizipongeza taasisi, viwanda na idara zaidi 465 ambazo zilijitolea katika kuwafundisha vijana hao mafunzo ya vitendo katika kipindi cha miezi miwili ya mafunzo yao wakaiva katika ufundi wao.  <topic>: KITAIFA 